Haugist seekord Koržetsi ja Novgorodi munkade abiga. Tundub, et mehed ikka valdavad selliseid metsikuid roogasid. Alles hiljuti mõmisesin mõnust, kui proovisin Peeter Kardi haugi seentega. Käesolev retseptiidee on pärit siit. Originaalis käib roog hoopis punase kalaga, kuid Koržets on siin ise kirjutanud, et "haugi tuimus tahab ergastamist, erimaitse aga summutamist. Seepärast tasakaalustatakse haugi särtsakate, kärtsude lisanditega, nt teravhapuga. Hapukapsas sobib haugile kõhtu kui valatult või haug ise hapukapsasupi sisse nagu olekski Looja ta vaid selleks välja mõtelnud." Kalaroogade korüfee ei eksi ja tänu sellele sai ka minu katsetus oivaline. Lisaväärtuseks veel viimasepeal hapukapsaste retsept jõululauale, kui lihtsalt kala ära jätta. Proovitud.